ป.ป.ช.มีมติชี้มูล รัฐมนตรีช่วยว่าการกระทรวงศึกษาธิการ กรณีการออกโฉนดที่ดินในเขตอุทยานแห่งชาติเขาใหญ่ ปราจีนบุรี โดยมิชอบ
นายนิวัติไชย เกษมมงคล เลขาธิการคณะกรรมการ ป.ป.ช.และโฆษกสำนักงาน ป.ป.ช. แถลงกรณี ป.ป.ช.ชี้มูลความผิดนายสุนทร วิลาวัลย์ นายก อบจ. ปราจีนบุรี และนางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ แกนนำพรรคภูมิใจไทย เกี่ยวกับการครอบครองที่ดินในพื้นที่อุทยานแห่งชาติเขาใหญ่ จังหวัดปราจีนบุรี ว่า เรื่องนี้มีผู้ถูกกล่าวหา 10 คน มีทั้งเจ้าหน้าที่รัฐและผู้ดำรงตำแหน่งทางการเมือง เหตุการณ์เกิดขึ้นในปี 2545 ในลักษณะเอกชนร่วมกับเจ้าหน้าที่กรมที่ดินออกโฉนดที่ดินจำนวน 3 แปลง ในตำบลเนินหอม อำเภอเมืองปราจีนบุรี จังหวัดปราจีนบุรี ซึ่งตั้งอยู่ในเขตอุทยานแห่งชาติเขาใหญ่และเขตป่าไม้ถาวรโดยมิชอบ โดยจากการไต่สวนปรากฏข้อเท็จจริงว่า โฉนดที่ดินทั้ง 3 แปลง เป็นโฉนดที่ดินที่ออกโดยวิธีการเดินสำรวจออกโฉนดที่ดิน ให้แก่ นายสุนทร วิลาวัลย์ /นางกนกวรรณ ศรีจันทร์งาม ภายหลังเปลี่ยนนามสกุลเป็นวิลาวัลย์ รัฐมนตรีช่วยว่าการกระทรวงศึกษาธิการ และนางน้อย ตุ้มพันธ์ โดยมีการอ้างว่า ซื้อต่อมาจากผู้ที่เคยใช้ทำประโยชน์ในที่ดินมาก่อน แต่ตรวจสอบแล้วพบว่า ไม่มีการซื้อขายจริงและผลการอ่านแปรภาพถ่ายทางอากาศ ในช่วงปี 2546 ซึ่งเป็นปีใกล้เคียงกับปีที่ทำการเดินสำรวจสภาพพื้นที่มีสภาพเป็นป่ามาโดยตลอดไม่มีร่องรอยการทำประโยชน์เช่นกันนอกจากนี้ แนวเขตป่าไม้ถาวรป่าเขาใหญ่ คณะรัฐมนตรีได้มีมติ ให้จำแนกป่าเขาใหญ่ไว้เป็นป่าไม้ตามแนวเขตที่มีพระราชกฤษฎีกากำหนดให้เป็นอุทยานแห่งชาติเขาใหญ่และเมื่อข้อเท็จจริงปรากฏว่าแนวเขตป่าไม้ถาวรเป็นแนวเขตเดียวกันกับแนวเขตอุทยานแห่งชาติเขาใหญ่ การที่โฉนดที่ดินทั้ง 3 แปลงออกโดยมีแนวเขตด้านทิศเหนือติดต่อกับแนวเขตอุทยานแห่งชาติเขาใหญ่ ถือเป็นการฝ่าฝืนข้อกำหนดตามระเบียบของกรมที่ดิน ที่ห้ามมิให้เดินสำรวจในแปลงที่คาบเกี่ยว หรือติดต่อกับเขตป่าไม้ถาวร รวมถึงการเดินสำรวจออกโฉนดที่ดินมีเจ้าหน้าที่รัฐกระทำความผิด ด้วยการเอื้อประโยชน์ในการออกเอกสารโฉนดที่ดินโดยมิชอบ ป.ป.ช. จึงแจ้งไปยังกรมที่ดินให้เพิกถอน โฉนดที่ดินทั้ง 3 แปลงตามมาตรา 61 แห่งประมวลกฎหมายที่ดินทั้งนี้หนึ่งในผู้ถูกกล่าวหาคือ นางกนกวรรณ วิลาวัลย์ ซึ่งดำรงตำแหน่งทางการเมือง จึงถือว่ามีความผิดจริยธรรมร้ายแรง โดย ป.ป.ช.ได้ส่งเรื่องชี้มูลความผิดผู้ถูกกล่าวหาทั้ง 10 คน ให้อัยการสูงสุด และปัจจุบันอัยการสูงสุดได้มีคำสั่งดำเนินคดีอาญาฟ้องผู้ถูกกล่าวหา และแจ้งผู้ถูกกล่าวหาทั้ง 10 ไปรายงานตัวต่อพนักงานอัยการสำนักงานคดีปราบปรามการทุจริต 2 ในวันนี้เพื่อยื่นฟ้องคดีต่อศาลอาญาคดีทุจริตและประพฤติมิชอบต่อไป อย่างไรก็ตาม ตลอดทั้งวันนี้ยังไม่สามารถติดต่อ นางกนกวรรณ วิลาวัลย์ ได้ ซึ่งหากไม่มารายงานตัวตามที่แจ้งไว้จะถูกออกหมายจับทันที ส่วนความผิดจริยธรรมได้แจ้งไปยังศาลฎีกาผู้ดำรงตำแหน่งทางการเมืองและระหว่างนี้ให้หยุดปฏิบัติหน้าที่เลขาธิการ ป.ป.ช.ยอมรับว่า กรณีนี้คล้ายกับนางสาวปารีณา ไกรคุปต์ แต่มีความแตกต่างตรงที่กรณีของนางกนกวรรณ เป็นการร่วมกับเจ้าหน้าที่รัฐกระทำความผิดเข้าครอบครองที่ดินเขตป่า แต่กรณีของนางสาวปารีณา เป็นการบุกรุกป่าแต่เพียงฝ่ายเดียว ซึ่งฐานความผิดจะแตกต่างกัน